ভারী বৃষ্টিতে স্থগিত চারধাম ও হেমকুণ্ড সাহিব যাত্রা

ওয়েব ডেস্ক: অতিভারী বৃষ্টিতে বিপর্যস্ত উত্তরাখণ্ড (Heavy Rain in Uttarkhand)। এহেন দুর্যোগময় পরিস্থিতিতে তীর্থ যাত্রীদের (Pillgrims) সুরক্ষার কথা মাথায় রেখে আপাতত আগামী ৫ সেপ্টেম্বর পর্যন্ত স্থগিত রাখা হল চার ধাম ও হেমকুণ্ড সাহিব যাত্রা (Char Dahm and Hemkund Sahib Yatra)। আজ সোমবার এই সিদ্ধান্তের কথা ঘোষণা করেছেন উত্তরাখণ্ডের মুখ্যমন্ত্রীর সচিব এবং গঢ়ওয়াল বিভাগের কমিশনার বিনয় শঙ্কর পাণ্ডে।

আবহাওয়া দফতরের তরফে ভারী বৃষ্টির লাল ও কমলা সতর্কবার্তা মেলার পরেই এই দুই যাত্রা বন্ধ রাখার সিদ্ধান্ত কার্যকর হয়েছে। উত্তরাখণ্ডের মুখ্যমন্ত্রী পুষ্কর সিং ধামি জানিয়েছেন, যে আগামী ২৪ থেকে ৪৮ ঘণ্টা অত্যন্ত গুরুত্বপূর্ণ। রাজ্যের বেশকিছু জেলায় ভারী বৃষ্টির লাল ও কমলা সতর্কতা জারি করা হয়েছে। দুর্যোগময় পরিস্থিতি মোকাবিলায় জেলা প্রশাসন, এনডিআরএফ, এসডিআরএফ (NDRF and SDRF) ও অন্যান্য দফতর প্রস্তুত রয়েছে। জেলার কর্মকর্তাদের আগামী ২৪ ঘণ্টা সতর্ক থাকতে নির্দেশ দেওয়া হয়েছে।

আরও পড়ুন: ৩ সন্তান নীতি নিয়ে ভাগবতকে তোপ ওয়েইসির

উত্তরাখণ্ডের মুখ্যমন্ত্রী আরও বলেন, “যেসব মানুষের ঘরবাড়ি দুর্যোগে ক্ষতিগ্রস্ত হয়েছে আমরা তাঁদের দ্রুত সহায়তা প্রদান করছি এবং তাঁদেরকে নিরাপদ জায়গায় সরিয়ে নিয়ে যাচ্ছি। শিবিরও তৈরি করা হয়েছে। আমাদের লক্ষ্য ত্রাণ শিবিরে দুর্গতদের প্রয়োজন মেটানো। ধসের জেরে বন্ধ হয়ে যাওয়া রাস্তা খোলার কাজও চলছে।”

অন্যদিকে, সরকারের এমন সিদ্ধান্তে হতাশ তীর্থযাত্রীদের একাংশ। তবে রাজ্য সরকারের এই সিদ্ধান্তে সহমত বিশেষজ্ঞ মহল। বিশেষজ্ঞরা বলছেন, এই পরিস্থিতিতে রাজ্যবাসী ও পর্যটকদের সর্বোচ্চ সতর্কতা অবলম্বন করাই একমাত্র উপায়। ভারী বৃষ্টির দাপট খানিক কমলে আবারও তীর্থ যাত্রীদের জন্য চার ধাম ও হেমকুণ্ড সাহিব যাত্রার দ্বার খুলে দেওয়া হবে মনে করা হচ্ছে।

দেখুন অন্য খবর